Document ID: 32007D0007

EUROOPAN KESKUSPANKIN PÄÄTÖS,
tehty 24 päivänä heinäkuuta 2007,
Target2-ECB-osajärjestelmän säännöistä
(EKP/2007/7)
(2007/601/EY)
EUROOPAN KESKUSPANKIN JOHTOKUNTA, joka
ottaa huomioon Euroopan yhteisön perustamissopimuksen ja erityisesti sen 105 artiklan 2 kohdan neljännen luetelmakohdan,
ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 11.6, 17, 22 ja 23 artiklan,
sekä katsoo seuraavaa:
(1)
Yhteisen rahapolitiikan toteuttamiseen tarvitaan maksujärjestely, jonka välityksellä kansallisten keskuspankkien ja luottolaitosten väliset rahapoliittiset operaatiot voidaan toteuttaa nopeasti ja turvallisesti ja joka edistää rahamarkkinoiden yhtenäisyyttä euroalueella.
(2)
Alkuperäinen Euroopan laajuinen automatisoitu reaaliaikainen bruttomaksujärjestelmä (Target) korvataan Target2-järjestelmällä, jossa on käytössä yksi yhteinen jaettava laitealusta (Single Shared Platform, SSP). Target2-järjestelmä täyttää samat tehtävät kuin Target, eli se tarjoaa tehokkaan ja varman mekanismin euromääräisten maksujen käsittelemiseen SSP:llä.
(3)
EKP:n neuvosto antoi 26 päivänä huhtikuuta 2007 suuntaviivat Euroopan laajuisesta automatisoidusta reaaliaikaisesta bruttomaksujärjestelmästä (Target2) (EKP/2007/2) (1).
(4)
EKP osallistuu Target2-järjestelmään, jotta se voi käsitellä omat maksunsa ja asiakkaidensa maksut Target2-järjestelmässä ja tarjota Target2-selvityspalveluja selvitysyhteisöille, mukaan lukien Euroopan talousalueen (ETA) ulkopuolella perustetut yhteisöt, edellyttäen että niitä valvoo toimivaltainen viranomainen ja että EKP:n neuvosto on hyväksynyt niiden pääsyn Target2-ECB-osajärjestelmään.
(5)
EKP voi hyväksyä asiakkaikseen ainoastaan eurooppalaisia ja kansainvälisiä organisaatioita.
(6)
EKP voi tämän päätöksen mukaisesti myöntää päivänsisäistä luottoa ainoastaan asiakkaille, jotka ovat eurooppalaisia tai kansainvälisiä organisaatioita.
(7)
EKP:n neuvosto on päättänyt, että Target2-osajärjestelmiä koskevat säännöt yhdenmukaistetaan mahdollisimman pitkälle ja julkaistaan,
ON PÄÄTTÄNYT SEURAAVAA:
1 artikla
Soveltamisala
1. Target2-ECB:ssä voidaan ainoastaan
a)
käsitellä EKP:n omia maksuja;
b)
käsitellä EKP:n asiakkaiden maksuja; ja
c)
tarjota Target2-selvityspalveluja selvitysyhteisöille, mukaan lukien ETA:n ulkopuolella perustetut yhteisöt, edellyttäen että niitä valvoo toimivaltainen viranomainen ja että EKP:n neuvosto on hyväksynyt niiden pääsyn Target2-ECB-osajärjestelmään.
2. EKP voi hyväksyä asiakkaikseen ainoastaan eurooppalaisia ja kansainvälisiä organisaatioita.
2 artikla
Päivänsisäinen luotto
1. EKP voi myöntää päivänsisäistä luottoa asiakkainaan oleville eurooppalaisille tai kansainvälisille organisaatioille ainoastaan tällaisen asiakkaan tiliä tai tilejä koskevina tilinylitysoikeuksina. Tilinylitys ei saa minään hetkenä päivän aikana ylittää asiakkaan kanssa solmitussa sopimuksessa kunkin tilin osalta vahvistettua määrää. EKP:n myöntämä päivänsisäinen luotto koskee ainoastaan kyseistä päivää, eikä sitä voida pidentää yön yli -luotoksi.
2. EKP myöntää päivänsisäistä luottoa suuntaviivojen EKP/2007/2 liitteessä III vahvistettujen päivänsisäisen luoton myöntämisen edellytysten mukaisesti.
3 artikla
Target2-ECB-osajärjestelmän säännöt
Target2-ECB-osajärjestelmän säännöt ovat tämän päätöksen liitteenä.
4 artikla
Voimaantulo
1. Tämä päätös tulee voimaan 19 päivänä toukokuuta 2008.
2. Euroopan keskuspankin maksumekanismista 16 päivänä maaliskuuta 1999 tehty päätös EKP/1999/NP3 ja Euroopan keskuspankin maksumekanismista tehdyn päätöksen EKP/1999/NP3 muuttamisesta 28 päivänä tammikuuta 2003 tehty päätös EKP/2003/NP2 kumotaan tämän päätöksen voimaantulopäivästä, ja viittauksia päätöksiin EKP/1999/NP3 ja EKP/2003/NP2 pidetään viittauksina tähän päätökseen.
Tehty Frankfurt am Mainissa 24 päivänä heinäkuuta 2007.

Labels: 2
15